***Prof. Mgr. art. Irena Medňanská, PhD****.*

***Prešovská univerzita v Prešove***

*Filozofická fakulta, Inštitút hudobného*

*a výtvarného umenia, katedra hudby*

*irena.mednanska@unipo.sk*

***Posudok oponentky***

***Autor habilitačnej práce: dr Maciej Kołodziejski***

***Názov práce: Hodnotenie na hodinách hudby***

 ***na základnej škole***

***(rozsah: poľská verzia 227 s. vrátane príloh + slovenská verzia ca 50 strán)[[1]](#footnote-1)***

Habilitačná práca dr. **Macieja Kołodziejskieho** sa venuje aktuálnej a závažnej problematike hodnotenia v predmete hudobná výchova (v PL muzyka) na základnej škole[[2]](#footnote-2) v Poľsku. Téma je nanajvýš aktuálna, diskutovaná a tiež aj kontraverzná. Z tohto dôvodu má práca veľký význam aj pre slovenské edukačné prostredie poznať, ako majú túto problematiku riešenú naši severní susedia.

Práca rozdelená do 5-tich centrálnych kapitol, z ktorých prvé tri prinášajú teoretické východiská (str.12-32) definujúce problematiku hodnotenia v škole (13-14 str.). Ďalej sa autor podrobne venuje *hodnoteniu v širšom a užšom slova zmysle, vonkajšiemu a vnútornému hodnoteniu,* apeluje na etiku hodnotenia žiaka učiteľom, možný (neželateľný) subjektivizmus a všeobecne požadovaný objektivizmus v školskom hodnotení, kde poukazuje aj na to, čoho sa vyvarovať. Predstavuje formy overovania vedomostí a zručností podľa spôsobu realizácie (písomné, ústne, praktické) a charakterizuje funkcie hodnotenia. Zaoberá sa formou hodnotenia pre evalváciu, ktorá je výsledkom logickej organizácie, objektívnej realizácie a precíznej interpretácie. Toto detailná teoretická reflexia je možná na základe autorovho poznania širokého diapazónu pedagogickej, didaktickej, ale najmä hudobno-didaktickej poľskej literatúry, ktorú autor zosumarizoval, analyzoval, selektoval aj v kontexte toho najvhodnejšieho pre hudobnú didaktiku. V tejto oblasti poskytol i nám na Slovensku široký záber poznania odbornej spisby pre hodnotenie v hudobnej výchove, ktoré je špecifické v potrebe hodnotiť okrem kognitívnych vedomostí a poznatkov aj hudobné schopnosti, ich rozvoj a kvalitatívny nárast, realizovaný v procese výchovy a vzdelávania.

Konkrétne hodnotenie v predmete *hudba* v triedach 4.- 6. základnej školy (II.kap.) predstavuje habilitand v kontexte jej psychomotorických, kognitívnych a afektívnych cieľov, parafrázujúc poľskú vedecko-odbornú literatúru. Táto časť je doplnená  citovaním výpovedí žiakov a učiteľov v kapitole 2.4 *Kontraverzie okolo hodnotenia na umeleckých predmetoch*. Autor dopĺňa informácie k hodnoteniu v jednotlivých štátoch EÚ zo správy Komisie EÚ z r. 2010.

Výskumná časť práce obsahuje všetky atribúty empirického výskumu, ktorého cieľom je: ...*diagnóza didakticko-metodickej činnosti učiteľov hudby z hľadiska hodnotenia hudobných aktivít žiakov...* s hlavným výskumným problémom formulovaným ako *mapovanie procesu hodnotenia hudobných aktivít (činnosti) na hodinách HUV.*  Terénne zasahuje výskum tri kraje (wojewódzstwa) s 260 respondentmi (učiteľmi v týchto ročníkoch). Z výsledkov ma zaujala väčšia diverzifikácia kvalifikácie platnej v ZŠ, najmä až 23% zastúpenia absolventov vysokej umeleckej školy. V komparácií so slovenskými podmienkami na ZŠ, je v Poľsku možnosť výberu až zo 16 učebnicových zostáv pre hudobnú výchovu, rôznych vydavateľstiev, z ktorých autor na základe vypracovaných kritérií vybral učebnicu významnej trojice poľských hudobných pedagógov *Jakóbczak-Drąźek, Smoczyńska, Sołtysik* *Kľúč do hudby* (jedna učebnica pre 4.- 6. ročník).

Výsledky výskumov autor zosumarizoval podľa jednotlivých oblasti (v slov. verzii na str.21-22), ako príprava učiteľov, hodnotenie procesu, jeho pochopenie a diagnostika. Habilitand prezentoval kvantitatívne široký záber oblastí a kategórií, ktoré zahrnul do výskumu. Z tejto plurality ma osobne zaujala forma klasifikácie[[3]](#footnote-3), ktorú sme na Slovensku po r. 1990 v hudobnej výchove (a vo výchovách vôbec), zamenili za slovné vyjadrenie, že žiak predmet *absolvoval.* V  Poľsku sa známkovanie ukázalo ako fungujúce, s využitím celej škály známok.

Cenné sú v práci sumarizačné tabuľky str. 110, graf na str.141, str.149, (verzia poľská), ktoré by pri presnom významovom preklade do slovenského jazyka našli uplatnenie a boli nápomocné v systéme hodnotenia aj u nás, nakoľko takáto systematika hodnotenia v umeleckom predmete absentuje v našej hudobnej pedagogike.

**Záverom**

Habilitand predkladá k obhajobe prácu, ktorá je výrazným príspevkom do hudobnej pedagogiky ako vednej disciplíny v systematike hudobnej vedy. Z jej disciplín ide najmä o nové vedecké poznatky z didaktiky hudby, hudobnej pedopsychológie a hudobnej pedosociológie.

K problematike hodnotenia výkonov žiakov  na vyučovaní hudobnej výchovy vytvoril prácu, ktorá je vo svojej komplexnosti inováciou aj pre slovenskú hudobno-pedagogickú obec.

V prezentovanom autorovom teoretickom poznaní sa odráža zároveň šírka odbornej a vedeckej literatúry, časopisov, ktoré sú k dispozícií na poľskom území. Do ich rozsahu značnom mierou prispel aj autor svojimi vedeckými publikáciami a článkami, ktorých predložený súpis je naozaj široký.

Habilitačnú prácu **odporúčam k obhajobe.**

Habilitačná práca, ako aj vedecká charakteristika menovaného spĺňajú stanovené kritéria na získanie vedeckého titulu ***docent*** v odbore 1.1.10 Odborová didaktika – Didaktika hudobného umenia.

**Poznámka recenzentky:**

Slovenský preklad (okrem množstva gramatických chýb) je slovným prekladom textu bez toho, aby tlmočník pre daný poľský termín našiel paralelu v slovenskom systéme školstva sa a tak vznikajú pre slovenského čitateľa nezrozumiteľné, či nejasné štylizácie:

**Poľský termín preklad slovenský význam**

Reforma oswiaty reforma osvety reforma školstva

Liceum lýceum gymnázium

Program postawowa programový základ Štátny vzdelávací program

a pod.

**Otázka na habilitanda:**

Mali výsledky Vášho výskumu využitie, opierala sa o ne v legislatíva nowej reformy oswiaty?

V Prešove 29.04.2013 Prof. Mgr. art. Irena Medňanská, PhD.

1. Pre posúdenie mala oponentka k dispozícii aj poľskú aj slovenskú verziu, pridŕžala sa však väčšinou koncepcie poľskej verzie. [↑](#footnote-ref-1)
2. Autor v práci sa venuje hodnoteniu v triedach 4.-6., ktoré tvoria II. stupeň vzdelávania. Základnú školu v Poľku tvoria ročníky 1.- 6, pričom 1. stupeň zahŕňa triedy 1.-3., ktoré sú nazývané *Nauczanie wcsasnoszkolne*  s formou vyučovania je *nauczanie zintegrowane – integrované vyučovanie.* Ročníky 4.-6. tvoria II. stupeň vzdelávania, kde predmet hudobná výchova – muzyka má však rozsah len 2 hodiny v tomto trojročnom cykle. Rozhodne vedenie školy, v ktorých dvoch ročníkoch sa bude **vyučovať predmet hudba.** [↑](#footnote-ref-2)
3. Klasifikácia v poľskom systéme školstva je opačná v porovnaní s našim. Najlepšía známka je 6 - šestka, najhoršia 1 – jednotka. [↑](#footnote-ref-3)